<classify> WADAU wa ulinzi wa haki na ustawi wa mtoto katika Wilaya ya Mpwapwa mkoani Dodoma, wametaka nyumba ambazo zinapangisha wanafunzi zitambuliwe, zisajiliwe na wamiliki wake wapewe kanuni. Hayo yalibainishwa juzi wakati wa mkutano wa tatu wa wadau hao ulioandaliwa na Jukwaa la Utu wa Mtoto CDF Mkuu wa Kituo cha Polisi cha Mpwapwa, Isaya Muruke alisema kuna haja ya kusajili mageto yote, ambayo yanatumiwa na wanafunzi ,ambao wanakaa mbali na makazi yao.Alisema wanafunzi wengi wamekuwa wakiishi kwenye nyumba za kupanga, huku wakiwa hawana ulinzi wowote na hicho kuwa kichocheo kikubwa cha mimba za utotoni. Veronika Makunguru ambaye ni mwanafunzi wa Shule ya Sekondari ya Mount Igovu, aliitaka serikali ijitahidi kujenga hosteli ili kupunguza changamoto zinazomkabili mtoto wa kike Alisema shule nyingi hasa za vijijini, ziko mbali na makazi ya watu hali inayolazimu wanafunzi kupanga mitaani. Kuna tabia ya mabinti kutembea usiku wa manane kwa vile hakuna wa kuwasimamia,alisemaAlisema wazazi wahakikishe watoto wanakuwa na mipaka na ikiwezekana iwe ikifanyika doria ili kuwakamata wanafunzi wanaotembea usiku wa manane. Mkuu wa Utekelezaji Miradi wa Jukwaa la Utu wa Mtoto CDF, Evance Rwamuhuru alisema juhudi za pamoja zinahitajika katika kutokomeza ukatili wa kijinsia.Alisema takwimu kutoka Idara ya Elimu Sekondari kuanzia Januari hadi Septemba 2019, zinaonesha kuwa wasichana 79 wameacha masomo kutokana na mimba katika umri mdogo kwa wanafunzi.  <topic>: KITAIFA 